**Ökoiskola információs nap beszámoló – Székesfehérvár**

A 2015. évi II. félévi Ökoiskola információs napot 2015. november 25-én délután tartottuk Székesfehérváron, a Munkácsy Mihály Általános Iskolában. 21 fő vett részt.

A rendezvénnyel egyidőben a székesfehérvári ökoiskolákat is meghívtuk hagyományos, Zöld suli konferenciánkra. Az ökoiskolák egy-egy pedagógusa és diákönkormányzati vezetője érkezett így, szép számmal. Lehetőséget adtunk arra, hogy a Ne vásárolj semmit! Naphoz kapcsolódóan iskolájuk újrahasznosítási tevékenységét, projektjeit mutassák be kiállítás keretében. (Ők a programon addig vettek részt, míg a címpályázat bemutatására nem került sor.) A helyszínen a megjelent vendégek érdeklődéssel nézték meg a kiállítást, sok ötletet vittek haza munkájukhoz.

A konferencián részt vett és azt megnyitotta Török Szabolcs, a KLIK Székesfehérvári Tankerület igazgatója. A Környezetvédelmi irodát az irodavezető, Kálmán Lilla képviselte. Székesfehérvár környezetvédelmi tanácsnoka, Juhász László örömmel nyilatkozott a sajtó megjelent képviselőinek. :)

Az információs nap előadói Varga Gábor, a Gaja Egyesület elnöke, Vajgerné Bőhm Erika, az egyesület titkára és Fenyvesi László, a Duna-Ipoly Nemzeti Park környezeti nevelője voltak. Meghívott civil vendégeink is voltak.

Varga Gábor a „Ne vásárolj semmit !” nap jelentőségéről beszélt megnyitójában, majd a Gaja Egyesület történetét, munkáját mutatta be.

Vajgerné Bőhm Erika ismertette Gaja Egyesület és a HUMUSZ tevékenységét, az SH/4/5 Zöld Óvoda, Ökoiskola programok kiszélesítése projektet.

Némethné Nagy Irén, a Székesfehérvári Hétvezér Általános Iskola tanára intézménye örökös ökoiskolai munkájáról számolt be sok gyakorlati ötlettel gazdagítva a meghívottak eszköztárát.

Fenyvesi László, a Duna-Ipoly Nemzeti Park környezeti nevelője ismertette meg a jelenlévőket a Natura 2000 fogalmával, a Fejér megyei vonatkozásaival, az itteni jelölőfajokkal.

Bemutatta a közös programlehetőségeket (madárgyűrűzés, osztály- és iskolai túrák), s beszélt a Madárdal tanösvényről is. Bár nem jelölőfaj, nagy élvezettel figyelte a hallgatóság az előadóval együtt érkező mezei pacsirtát és a róla szóló ismertetőt. Felajánlotta az együttműködést azon intézmények számára, akikkel még nincs közvetlen kapcsolatuk.

<http://www.dinpi.hu/madardal-tanosveny>

Krepsz Gyöngyi zoológus, a HÉROSZ Megyei tagszervezetének elnöke, a székesfehérvári állatmenhely vezetője ismertette a tagozat munkáját. Lehetőség van iskoláknak, osztályoknak csatlakozni szervezetükhöz. Szívesen mennek ki ők is az intézményekbe, és szívesen fogadnak a menhelyen is iskolai csoportokat. A felelős állattartást sajátíthatják el így a gyerekek. Táborokat is szerveznek a nyári szünetben. Vállalnak környezetvédelmi foglalkozásokat a Sóstó Természetvédelmi Területen is.

<http://fehervariallatotthon.hu/hu/hirek> <http://www.herosz.hu/fehervari_allatotthon?lang=hu>

A Horgászegyesületek Fejér Megyei Szövetsége képviseletében Nagy Attila városi elnök érkezett. Ismertette azt a jó gyakorlatot, melyet a székesfehérvári István Király Általános Iskolával (Örökös Ökoiskola) évek óta folytatnak. Komplex foglalkozásokat tartanak előzetes egyeztetés alapján tanórába vagy szabadidőbe illeszkedve. Felajánlotta az együttműködést a résztvevőknek. Sok lehetőség nyílik a közös munkára, szívesen segítenek a tanároknak.

<http://www.hofesz.hu/>

Ezt követően a címpályázat felépítését mutatta be Vajgerné Bőhm Erika. Sok gyakorlati példa, jó ötlet hangzott el, biztatva a jelenlévőket a pályázásra.

A címpályázati előadás alatt felső tagozatosoknak tartott foglalkozást a Fúzió Egyesület tagja, Futterer Judit iparművész. Vele a gyerekek műanyag hulladékot és papírt hasznosítottak újra, ebből készítettek ékszereket.

A székesfehérvári Alumíniumipari Múzeum két munkatársa, Fülöp Krisztián és Kiss Anikó az alumínium hulladék újrahasznosításának lehetőségeit kihasználva szintén ékszerek, kitűzők készítését segítette. (fotók: melléklet)

A szünetekben ökobüfé szolgálta a résztvevők jó közérzetét és azt, hogy a HUMUSZ nevét is megjegyezzék. A Gaja Egyesület kis ajándékával járult hozzá a résztvevők környezettudatosságához (vászonszatyor, kiadványok). Sajnos az SH/4/5 projekthez kapott kiadványok elfogytak, így se a Fejér megye természeti értékei, se az Úton az Ökoiskola felé kiadványból nem tudtunk adni.

Vajgerné Bőhm Erika

Gaja Egyesület

*"A programot az Oktatáskutató és Fejlesztő Intézet (OFI) Zöld Óvoda-, Ökoiskola programok kiszélesítése c. projektjének keretében végezzük, amelynek megvalósítását a Svájci Szövetségi Tanács Hozzájárulása és a Magyar Állam társfinanszírozása támogatja."*